กรมสุขภาพจิต วางแผนเยียวยาสภาพจิตใจประชาชนที่ได้รับผลกระทบจากเหตุการณ์คนร้ายกราดยิงที่จังหวัดนคราชสีมาไว้ 4 ระยะ
กรมสุขภาพจิต วางแผนเยียวยาสภาพจิตใจประชาชนที่ได้รับผลกระทบจากเหตุการณ์คนร้ายกราดยิงที่จังหวัดนคราชสีมาไว้ 4 ระยะ นายแพทย์วรตม์ โชติพิทยสุนนท์ จิตแพทย์เด็กและวัยรุ่น ในฐานะโฆษกกรมสุขภาพจิต ให้คำแนะนำถึงกระบวนการฟื้นฟูสภาพร่างกายและจิตใจของผู้ที่ได้รับผลกระทบจากเหตุการณ์คนร้ายกราดยิงที่จังหวัดนครราชสีมา เมื่อวันที่ 8 กุมภาพันธ์ที่ผ่านมาว่า กรมสุขภาพจิต ได้รวบรวมบุคลากรจากทุกภูมิภาคเข้าไปช่วยเหลือประชาชนในพื้นที่จังหวัดนครราชสีมา เพื่อให้ผ่านพ้นสถานการณ์นี้ไปด้วยกัน โดยมีการวางแผนเยียวยาสภาพจิตใจไว้ 4 ระยะ ประกอบด้วยระยะฉุกเฉินภายใน 72 ชั่วโมงแรกต้องให้ความสำคัญกับผู้ที่ได้รับผลกระทบโดยตรงทั้งผู้ที่ได้รับบาดเจ็บและครอบครัวผู้เสียชีวิต ระยะถัดไปช่วง 2 สัปดาห์ยังคงดูแลกลุ่มที่ได้รับผลกระทบเดิมให้สามารถปรับมาใช้ชีวิตได้ตามปกติ ระยะที่ 3 ช่วง 6 เดือนหลังผ่านพ้นเหตุการณ์ภาพรวมอาการทางสุขภาพจิตจะลดลง แต่กรมสุขภาพจิตยังคงมีการติดตามอาการอย่างต่อเนื่องทุกเดือน เพราะอาจจะพบกับโรคความเครียดภายหลังอันตรายซี่งต้องดูแลอาการจนครบเวลา และระยะสุดท้ายคือ ยาวต้องดูแลในกลุ่มผู้ที่สูญเสียอวัยวะภายในร่างกาย หรือสูญเสียคนในครอบครัวว่าสามารถปรับตัวใช้ชีวิตประจำวันได้ หรือไม่หลังจากสถานการณ์ผ่านพ้นไปแล้ว ในส่วนของกลุ่มเด็กและผู้สูงอายุ ที่สามารถหลบหนีออกมาได้จากเหตุการณ์นี้ ที่ยังมีผลกระทบต่อสภาพจิตใจ หรือมีความกังวลใจสามารถเข้ารับคำปรึกษาได้ที่โรงพยาบาลจิตเวชนครราชสีมาราชนครินทร์ได้ทันที หรือสายด่วน สุขภาพจิต 1323 หรือให้คนในครอบครัวคอยสังเกตอาการของผู้สูงอายุหรือเด็กที่อยู่ในการดูแลหากมีพฤกติกรรมเปลี่ยนไปอย่างไรก็ตาม ขณะนี้มีประชาชนเข้ามาขอรับบริการปรึกษาปัญหาสุขภาพจิตอย่างต่อเนื่อง โดยกรมสุขภาพจิต บูรณาการกับสาธารณสุขในพื้นที่วางกำลังไว้ทั้ง โรงพยาลมหาราช โรงพยาบาลจิตเวชนครราชสีมาราช ติดตามผู้ที่ได้รับผลกระทบทางอ้อม พร้อมเปิดคู่สายรับคำปรึกษาหากมีความ วิตกกังวลเรื่องดังกล่าว พร้อมแนะนำประชาชนให้ดูแลตัวเองเป็นหลักไม่ควรเสพสื่อที่มีความรุนแรง หรือที่มีความเครียดส่งผลกระทบสภาพจิตใจ จนไม่สามารถหยุดการวิตกกังวลได้ ควรหาเวลาพูดคุยกับคนอื่นมากขึ้น ออกกำลังกายพักผ่อนท่องเที่ยว สำหรับประชาชนทั่วไปที่มีปัญหาเกี่ยวกับความวิตกกังวล สามารถปรึกษาจิตแพทย์ได้ที่โรงพยาบาลในเครือกรมสุขภาพจิต 20 แห่ง หรือโทรสอบถามสายด่วน 1323 โทรฟรี ตลอด 24 ชั่วโมง